Kreu i UNMIK-ut akuzon Serbinë se po ushqen tensionet etnike në Kosovë
I dërguari i posaçëm i OKB-së, Soren Jessen – Petersen kërkoi para Këshillit të Sigurimit masa të menjëhershme për të përcaktuar status
Kreu i UNMIK-ut Soren Jessen Petersen akuzoi Serbinë se po nxit tensionet etnike për të penguar pavarësinë e Kosovës. Zoti Petersen kërkoi të martën masa të menjëhershme për të përcaktuar statusin e Kosovës. I dërguari i posaçëm i OKB-së Soren Jessen-Petersen thotë se populli i Kosovës po e humb durimin me të ardhmen e pasigurt të saj. Në prag të largimit nga posti pas dy vjetësh në detyrë, zoti Jessen-Petersen i tha Këshillit të Sigurimi se pas shtatë vjetësh administrimi nga UNMIK-u, ka ardhur koha që më në fund të zgjidhet çështja e statusit të Kosovës. I dërguari shprehu frikën se populli i Kosovës mund ta humbasë durimin nëse zvarritet marrja e një vendimi. Zoti Jessen-Petersen i bëri komentet ndërkohë që gjithnjë e më shumë duket se Këshilli i Sigurimit do të lejojë shkëputjen e Kosovës nga Serbia. Votimi për këtë çështje pritet të mbahet në fund të vitit. Por në raportin e tij para Këshillit të Sigurimit, shefi i UNMIK-ut akuzoi autoritetet serbe se po inkurajojnë mosbesimin etnik dhe politikat e izolimit në përpjekje për të ngadalësuar apo edhe ndaluar procesin e statusit. Një përfaqësues serb e kundërshtoi tablonë që paraqiti zoti Jessen-Petersen, duke thënë që nuk pasqyron të vërtetën. Sanda Raskovic – Ivic Presidente e Qendrës serbe të Bashkërendimit për Kosovën tha se autoritetet shqiptare të Kosovës tolerojnë atë që ajo e quajti dhunë ekstremiste me intensitet të ulët kundër serbëve. Zonja Raskovic-Isic tha se Serbia po i ofron Kosovës autonomi të zgjeruar nga Beogradi. Ajo tha se përpjekjet për të përfunduar procesin e statusit kishin si qëllim që të ndikonin që rezultati të ishte në favor të kërkesës së shqiptarëve për pavarësi të plotë.